৩১ শে অক্টোবর ২০২৩

**প্রেস বিজ্ঞপ্তি**

**বিবাহিত এবং অন্তঃসত্ত্বা শিক্ষার্থীদের হল ছাড়ার নির্দেশ প্রদান সংক্রান্ত জগন্নাথ বিশ্ববিদ্যালয় কর্তৃপক্ষের জারিকৃত নোটিশের উপর হাইকোর্টের স্থগিতাদেশ প্রদান**

আজ ৩১ অক্টোবর ২০২৩ মহামান্য হাইকোর্ট বিভাগ জগন্নাথ বিশ্ববিদ্যালয়ে বিবাহিত এবং অন্তঃসত্ত্বা নারী শিক্ষার্থীদের হল ছাড়ার নির্দেশ প্রদান করে উক্ত হলের প্রভোস্ট কর্তৃক জারিকৃত নোটিশটিকে কেন আইন বহির্ভূত ও বৈষম্যমুলক ঘোষণা করা হবে না - এ মর্মে উপাচার্য, রেজিস্ট্রার, প্রক্টোর ও প্রভোস্ট, বেগম ফজিলাতুন্নেসা মুজিব হল জগন্নাথ বিশ্ববিদ্যালয়ের প্রতি রুল জারি করেন। আদালত উক্ত হলের প্রভোস্ট কর্তৃক জারিকৃত নোটিশের উপর স্থগিতাদেশ প্রদান করেন।

একইসাথে, দেশের সকল সরকারি ও বেসরকারি বিশ্ববিদ্যালয়ের আবাসিক হলে নারী পুরুষ নির্বিশেষে সকল শিক্ষার্থীদের লিঙ্গ, বৈবাহিক অবস্থা ও স্বাস্থ্যগত অবস্থা বিষয়ক প্রচলিত/বিদ্যমান বৈষম্যমূলক সকল বিধি-বিধান দূর করে সকল শিক্ষার্থীদের জন্যে আইনের সমতা এবং শিক্ষার ক্ষেত্রে সমান সুযোগ ও বৈষম্যহীনতা নিশ্চিতের লক্ষ্যে একটি লিঙ্গ অন্তর্ভুক্তিমূলক নীতিমালা প্রণয়ন এর ‍নির্দেশনা প্রদান করেন। পাশাপাশি উক্ত নীতিমালা প্রণয়নে গৃহীত পদক্ষেপ বিষয়ে একটি বিশদ প্রতিবেদন আগামী ৭ ফেব্রুয়ারি ২০২৪ তারিখের মধ্যে আদালতে দাখিলের জন্য শিক্ষা মন্ত্রণালয় ও বিশ্ববিদ্যালয় মঞ্জুরী কমিশনের প্রতি নির্দেশনা প্রদান করেন।

এডভোকেট আইনুন্নাহার সিদ্দিকা বলেন, ‘**স্বাধীনতার ৫০ বছর পর এমন একটি বিজ্ঞপ্তি দেশের সর্বোচ্চ বিদ্যাপিঠ দিতে পারে সেটাই দুঃখজনক। শিক্ষা আমাদের মৌলিক অধিকার। কিন্তু বিশ্ববিদ্যালয় কর্তৃপক্ষ এমন নোটিশ দিয়ে নারীদের মৌলিক অধিকার ও মানবাধিকার লঙ্ঘন করেছে।**’

এ প্রসঙ্গে ব্লাস্টের অনারারি নির্বাহী পরিচালক সারা হোসেন বলেন, ‘**এটা বিস্ময়কর যে, বিশ্ববিদ্যালয়গুলো এখনও নারীদের অধিকার ও ক্ষমতায়ন নিশ্চিত করার জন্য আমাদের রাষ্ট্রীয় নীতি এবং সাংবিধানিক অঙ্গীকার থাকা সত্ত্বেও বিবাহিত এবং গর্ভবতী নারী শিক্ষার্থীদের প্রতি বৈষম্যমূলক আচরণ করছে। আমরা আশা করি, হাইকোর্টের সময়পযোগী হস্তক্ষেপ নারীর সমান অধিকার অর্জনে এই আইনি বাধাগুলি দূর করতে সাহায্য করবে।**’

উল্লেখ্য গত ৩০শে অক্টোবর বাংলাদেশ লিগ্যাল এইড এন্ড সার্ভিসেস ট্রাস্ট (ব্লাস্ট), বাংলাদেশ মহিলা পরিষদ, বাংলাদেশ উইমেন হেলথ কোয়ালিশন, আইন ও সালিশ কেন্দ্র (আসক), নারীপক্ষ, সেরাক বাংলাদেশ এবং ব্র্যাক কর্তৃক দায়েরকৃত জনস্বার্থ বিষয়ক মামলা (রীট মামলা নং ১৩৪৭৮/২০২৩) এর প্রাথমিক শুনানি অন্তে আদালত আজ এই নির্দেশ দেন।

বিচারপতি নাইমা হায়দার ও বিচারপতি কাজী জিনাত হকের যৌথ হাইকোর্ট বেঞ্চ রুলসহ এ আদেশ দেন। আবেদনকারীদের পক্ষে আজ মামলাটি পরিচালনা করেন সিনিয়র আইনজীবী সারা হোসেন। তাঁকে সহায়তা করেন সুপ্রীম কোর্ট এর আইনজীবী এড. আইনুন্নাহার সিদ্দিকা, এড. আয়েশা আক্তার, এড. প্রিয়া আহসান চৌধুরী ও এড. মোঃ নাজমুল করিম । রাষ্ট্র পক্ষে উপস্থিত ছিলেন ডেপুটি এটর্নি জেনারেল এড. অমিত দাস গুপ্ত ।

**প্রেক্ষাপট**

বিগত ২৫ সেপ্টেম্বর ২০২৩ তারিখ জগন্নাথ বিশ্ববিদ্যালয়ের বেগম ফজিলাতুন্নেসা মুজিব হলের বিবাহিত এবং অন্তঃসত্ত্বা শিক্ষার্থীদের হল ছাড়ার নির্দেশ প্রদান করে উক্ত হলের প্রভোস্ট কর্তৃক একটি নোটিশ জারি করেছেন। উক্ত নোটিশে আরও উল্লেখ করা হয় আবাসিকতা লাভ ও বসবাসের শর্তাবলী এবং আচরণ ও শৃঙ্খলা সংক্রান্ত বিধিমালা ২০২১ এর ১৭ নং ধারা অনুযায়ী বিবাহিত এবং গর্ভবতী শিক্ষার্থীরা আবাসিক সিট পাবে না। ব্লাস্ট এবং CSO Forum for Strengthening Sustainable SRHR Ecosystem in Bangladesh (সিএসও ফোরাম) ইতিমধ্যে এই বিষয়ে জাতীয় মানবাধিকার কমিশনে একটি আবেদন জমা দিয়েছে। জাতীয় মানবাধিকার কমিশন বৈষম্য নিরসনে অংশীজন সাথে আলোচনা করে যথাযথ পদক্ষেপ গ্রহন করবেন।

সারাদেশের বিশ্ববিদ্যালয়গুলিতে তথ্যের অধিকারের আবেদনের (আর.টি.আই) একটি সিরিজের মাধ্যমে, ব্লাস্ট অবগত হয় যে, বেশ কয়েকটি বিশ্ববিদ্যালয় নারী শিক্ষার্থীরা কার সাথে দর্শনার্থী হিসাবে দেখা করতে পারে (শুধুমাত্র অভিভাবক, স্বামী বা ভাইবোন) এবং কখন তারা তাদের হল ছেড়ে যেতে পারে এই সকল ব্যপারে সীমাবদ্ধতা আরোপ এবং বৈষম্যের প্রয়োগ করে তাদের সমাবেশ ও সংগঠনের অধিকারকে খর্ব করছে । তাছাড়াও কতিপয় বিশ্ববিদ্যালয় বিবাহিত বা গর্ভবতী ছাত্রীদের আবাসিক হলগুলিতে থাকতে বাধা দিয়ে তাদের প্রতি বৈষম্যমূলক আচরণ করছে।

আরও তথ্যের জন্য যোগাযোগ করুন

* কমিউনিকেশন বিভাগ, ব্লাস্ট , ইমেইল: communication@blast.org.bd
* এডভোকেট আয়েশা আক্তার, ইমেইল: ‍ayesha@blast.org.bd